SELETUSKIRI

1. ETTEPANEKU TAUST

Nõukogu direktiiviga 1999/105/EÜ[1] metsapaljundusmaterjali turustamise kohta reguleeritakse selles direktiivis loetletud taimeliikide paljundusmaterjali siseturgu. Et hõlbustada kaubavahetust ja vastata kiiresti turunõudlusele, antakse selles direktiivis nõukogule võimalus kehtestada eeskirjad paljundusmaterjali impordi lubamiseks kolmandatest riikidest samaväärsussüsteemi alusel.

2. HUVITATUD ISIKUTEGA TOIMUNUD KONSULTEERIMISE JA MÕJU HINDAMISE TULEMUSED

Liikmesriigid ja sidusrühmad tegid komisjonile ettepaneku esitada kõnealune ajakohastus, et hõlbustada kaubavahetust, eelkõige metsapaljundusmaterjali importi, ja vastata kiiresti turunõudlusele eelkõige energia/biomassi tootmiseks mõeldud kiiresti kasvavate puuistandike puhul.

3. ETTEPANEKU ÕIGUSLIK KÜLG

Nõukogu otsuses 2008/971/EÜ[2] on esitatud loetelu riikidest, mille puhul kohaldatakse samaväärsuse põhimõtet impordi korral ja ning kehtestatakse tingimused, mille kohaselt imporditakse liitu kategooriatesse „identifitseeritava lähtekohaga paljundusmaterjal” ja „valitud paljundusmaterjal” kuuluvat kõnealustes riikides toodetud metsapaljundusmaterjali. Võttes arvesse Majanduskoostöö ja Arengu Organisatsioonilt (OECD) saadud uut teavet ajakohastatud OECD rahvusvahelise kaubanduse jaoks ette nähtud metsapaljundusmaterjali sertifitseerimiskava vastuvõtmise kohta, tuleb materjal, mille käesolevas otsuses loetletud kolmandate riikide asutused on ametlikult sertifitseerinud ja liigitanud kategooria „tingimustele vastav paljundusmaterjal” alla, lugeda samaväärseks direktiivi 1999/105/EÜ nõuetele vastavate seemnete ja istutusmaterjaliga tingimusel, et see vastab käesoleva otsuse II lisas esitatud tingimustele. Seega oleks asjakohane lisada kategooriate „identifitseeritava lähtekohaga paljundusmaterjal” ja „valitud paljundusmaterjal” juurde kategooria „tingimustele vastav paljundusmaterjal”.

Eespool nimetatud OECD kavas (Lisa – sertifitseerimiskavaga hõlmatud riikide poolt määratud asutuste nimekiri) esitatud teabe kohaselt on muutunud nõukogu otsuse 2008/971/EÜ I lisas loetletud Horvaatia (HR), Norra (NO), Serbia (SR), Türgi (TR) ja Ameerika Ühendriikide (US) toodangu heakskiidu ja kontrolli eest vastutavate asutuste nimed. Seetõttu tuleb kõnealuse otsuse I lisa vastavalt muuta.

II lisasse tuleb lisada täiendava tingimuse kategooriale „tingimustele vastav paljundusmaterjal”, et võimaldada direktiivi 2001/18/EÜ (geneetiliselt muundatud organismide tahtliku keskkonda viimise kohta ja nõukogu direktiivi 90/220/EMÜ kehtetuks tunnistamise kohta)[3] ühtlustatud rakendamist. See on vajalik, et tagada vastavalt otsuse 2008/971/EÜ artikli 3 lõikele 2, et eespool nimetatud asutuste poolt sertifitseeritud vastavaid seemneid ja istutusmaterjale saaks pidada samaväärseteks direktiivi 1999/105/EÜ nõuetele vastavate seemnete ja istutusmaterjalidega.

2012/0172 (COD)

Ettepanek:

EUROOPA PARLAMENDI JA NÕUKOGU OTSUS,

millega muudetakse nõukogu otsust 2008/971/EÜ, lisades kõnealuse otsuse kohaldamisalasse kategooriasse „tingimustele vastav paljundusmaterjal” kuuluva metsapaljundusmaterjali ja ajakohastades toodangu heakskiidu ja kontrolli eest vastutavate asutuste nimesid

(EMPs kohaldatav tekst)

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 43 lõiget 2,

võttes arvesse Euroopa Komisjoni ettepanekut,

pärast õigusakti eelnõu esitamist riikide parlamentidele,

võttes arvesse Euroopa Majandus- ja Sotsiaalkomitee arvamust,

toimides seadusandliku tavamenetluse kohaselt

ning arvestades järgmist:

(1) Nõukogu 16. detsembri 2008. aasta otsuses 2008/971/EÜ kolmandates riikides toodetud metsapaljundusmaterjali samaväärsuse kohta[4] on kehtestatud tingimused, mille kohaselt imporditakse liitu selle otsuse I lisas loetletud kolmandates riikides toodetud metsapaljundusmaterjali, mis kuulub kategooriatesse „identifitseeritava lähtekohaga paljundusmaterjal” ja „valitud paljundusmaterjal”.

(2) Kanada, Horvaatia, Norra, Serbia, Šveitsi, Türgi ja Ameerika Ühendriikide riiklikes metsapaljundusmaterjali sertifitseerimise eeskirjades nõutakse ametliku põldtunnustamise läbiviimist seemnete korje ja töötlemise ning istutusmaterjali tootmise käigus.

(3) Nimetatud eeskirjade kohaselt tuleks algmaterjalide heakskiitmise ja registreerimise süsteemide ning sellest algmaterjalist hiljem paljundusmaterjali tootmise puhul järgida OECD rahvusvahelise kaubanduse jaoks ette nähtud metsapaljundusmaterjali sertifitseerimiskava (OECD metsaseemne ja -istikute kava). Lisaks peavad kategooriatesse „identifitseeritava lähtekohaga paljundusmaterjal”, „valitud paljundusmaterjal” ja „tingimustele vastav paljundusmaterjal” kuuluvad seemned ja metsapaljundusmaterjal olema nimetatud eeskirjade kohaselt ametlikult sertifitseeritud ning seemnepakid vastavalt OECD metsaseemne ja -istikute kavale ametlikult suletud.

(4) Nende eeskirjade läbivaatamisel seoses kategooriaga „tingimustele vastav paljundusmaterjal” on selgunud, et algmaterjali heakskiitmise tingimused vastavad nõukogu 22. detsembri 1999. aasta metsapaljundusmaterjali turustamist käsitlevas direktiivis 1999/105/EÜ[5] kehtestatud nõuetele. Välja arvatud seemne kvaliteeti, liigipuhtust ja istutusmaterjali kvaliteeti käsitlevad tingimused, pakuvad nende kolmandate riikide eeskirjad samu tagatisi uude kategooriasse „tingimustele vastav paljundusmaterjal” kuuluvatele seemnetele ja istutusmaterjalile esitatavate tingimuste osas nagu direktiivis 1999/105/EÜ sätestatud tagatised. Sellest lähtuvalt tuleks kategooriasse „tingimustele vastav paljundusmaterjal” kuuluva metsapaljundusmaterjali puhul Kanadas, Horvaatias, Norras, Serbias, Šveitsis, Türgis ja Ameerika Ühendriikides kehtivad sertifitseerimiseeskirjad tunnistada samaväärseteks direktiivis 1999/105/EÜ sätestatutega tingimusel, et on täidetud otsuse 2008/971/EÜ II lisas seemnetele ja istutusmaterjalile esitatud tingimused.

(5) Kategooriasse „tingimustele vastav paljundusmaterjal” kuuluva materjali puhul peavad need tingimused hõlmama ka teavet selle kohta, kas tooteid on geneetiliselt muundatud või mitte. Kõnealune teave peaks hõlbustama nõuete kohaldamist, mis on sätestatud järgmistes õigusaktides: Euroopa Parlamendi ja nõukogu 12. märtsi 2001. aasta direktiiv 2001/18/EÜ geneetiliselt muundatud organismide tahtliku keskkonda viimise kohta ja nõukogu direktiivi 90/220/EMÜ kehtetuks tunnistamise kohta,[6] või vajaduse korral Euroopa Parlamendi ja nõukogu 22. september 2003. aasta määrus (EÜ) nr 1829/2003 geneetiliselt muundatud toidu ja sööda kohta[7] ja Euroopa Parlamendi ja nõukogu 22. septembri 2003. aasta määrus (EÜ) nr 1830/2003, milles käsitletakse geneetiliselt muundatud organismide jälgitavust ja märgistamist, geneetiliselt muundatud organismidest valmistatud toiduainete ja sööda jälgitavust ning millega muudetakse direktiivi 2001/18/EÜ[8].

(6) Lisaks on muutunud otsuse 2008/971/EÜ I lisas loetletud mõned toodangu heakskiidu ja kontrolli eest vastutavate asutuste nimed.

(7) Seepärast tuleks otsust 2008/971/EÜ vastavalt muuta,

ON VASTU VÕTNUD KÄESOLEVA OTSUSE:

Artikkel 1

Otsust 2008/971/EÜ muudetakse järgmiselt.

(1) Artikli 1 esimene lõik asendatakse järgmisega:

„Käesoleva otsusega määratakse kindlaks tingimused, mille alusel käesoleva otsuse I lisas loetletud kolmandates riikides toodetud kategooriatesse „identifitseeritava lähtekohaga paljundusmaterjal”, „valitud paljundusmaterjal” ja „tingimustele vastav paljundusmaterjal” kuuluvat metsapaljundusmaterjali imporditakse Euroopa Liitu.”

(2) Artikli 3 lõige 2 asendatakse järgmisega:

„2. Käesoleva otsuse I lisas loetletud kolmandates riikides toodetud ja nimetatud lisas loetletud kolmandate riikide asutuste poolt ametlikult sertifitseeritud direktiivi 1999/105/EÜ I lisas loetletud liikide seemned ja istutusmaterjal, mis kuuluvad kategooriatesse „identifitseeritava lähtekohaga paljundusmaterjal”, „valitud paljundusmaterjal” ja „tingimustele vastav paljundusmaterjal”, tuleb lugeda samaväärseteks direktiivi 1999/105/EÜ nõuetele vastavate seemnete ja istutusmaterjaliga tingimusel, et need vastavad käesoleva otsuse II lisas esitatud tingimustele.”

(3) I ja II lisa muudetakse vastavalt käesoleva otsuse lisale.

Artikkel 2

Käesolev otsus jõustub kolmandal päeval pärast selle avaldamist Euroopa Liidu Teatajas.

Käesolevat otsust kohaldatakse alates 1. jaanuarist 2013.

Artikkel 3

Käesolev otsus on adresseeritud liikmesriikidele.

Brüssel,

Euroopa Parlamendi nimel Nõukogu nimel

president eesistuja

LISA

Otsuse 2008/971/EÜ I ja II lisa muudetakse järgmiselt.

(1) I lisa asendatakse järgmisega:

„I LISA

Riigid ja asutused

Riik (*) || Toodangu heakskiitmise ja kontrolli eest vastutav asutus

1 || 2

CA || National Forest Genetic Resources Centre/ Centre national des ressources génétiques forestières Natural Resources Canada/Ressources naturelles Canada Canadian Forest Service - Atlantic/Service canadien des forêts - Atlantique P.O. Box 4000, FREDERICTON, NB E3B 5P7

CH || Federal Office for the Environment (FOEN) Department of the Environment, Transport, Energy and Communications (DETEK) Forest Division Federal Plant Protection Service Zürcherstraße 111 CH-8903 BIRMENSDORF

HR || Croatian Forest Research Institute – CFI Division of Genetics, Forest Tree Breeding and Seed Science Cvetno naselje 41 10450 Jastrebarsko Ministry of Regional Development, Forestry and Water Management Department for Forest Protection and Forest Reproductive Material Trg kralja Petra Krešimira IV br. 1 10 000 Zagreb

NO || Norwegian Forest and Landscape Institute P.O. Box 115 N-1431 AAS Norwegian Forest Seed Center P.O. Box 118 N-2301 HAMAR

SR || Ministry of Agriculture, Forestry and Water Management Ministry of AFW - Directorate for Forest Omladinskih brigada 1 Novi Beograd

TR || Ministry of Forestry Forest Tree Seeds and Tree Breeding Research Directorate Orman Bak awligi Arastima Planlama ve Koord. Dai. Bsk. Orman Genel Müdürlügü, 2N° lu Bina TR-06560 GAZI- ANKARA

US || USA United States Department of Agriculture, Forest Service Cooperative Forestry National Seed Laboratory 5675 Riggins Mill Road Dry Branch, Georgia 31020 OFFICIAL STATE CERTIFICATION AUTHORITIES (Authorized to issue OECD certificates through cooperative agreement with USDA Forest Service) Washington State Crop Improvement Association, Inc. 1610 NE Eastgate Blvd, Suite 610 Pullman, Washington 99163

(*) CA – Kanada, CH – Šveits, HR – Horvaatia, NO – Norra, SR – Serbia, TR – Türgi, US – Ameerika Ühendriigid.”

(2) II lisasse lisatakse järgmine osa:

„C. Kolmandates riikides kasvatatud seemneid ja istutusmaterjali käsitlevad tingimused seoses kategooriaga „tingimustele vastav paljundusmaterjal”.

Kategooriasse „tingimustele vastav paljundusmaterjal” kuuluvate seemnete ja istutusmaterjali puhul on OECD etiketil, tarnija etiketil või vastavas dokumendis esitatud teave selle kohta, kas algmaterjali tootmisel on kasutatud geneetilist muundamist.”

[1] EÜT L 11, 15.1.2000, lk 17.

[2] ELT L 354, 23.12.2008, lk 83.

[3] EÜT L 166, 17.4.2001, lk 1.

[4] ELT L 345, 23.12.2008, lk 83.

[5] EÜT L 11, 15.1.2000, lk 17.

[6] EÜT L 106, 17.4.2001, lk 1.

[7] ELT L 268, 18.10.2003, lk 1.

[8] ELT L 268, 18.10.2003, lk 24.